Šime Peričić

**Šime Peričić** (Sukošan, 30. prosinca 1936.) - hrvatski povjesničar

Rođen je u Sukošanu kraj Zadra 30. prosinca 1936. Osnovnu je školu završio u rodnom mjestu, a gimnaziju u Zadru. Na Filozofskom fakultetu u Zadru diplomirao je godine 1961. povijest (I. A grupu). Neko je vrijeme radio kao službenik i prosvjetni radnik, a od 1964. kao arhivist u Povijesnom arhivu u Zadru. Godine 1975. na spomenutom je fakultetu obranio doktorsku disertaciju pod naslovom *Dalmacija uoči pada Mletačke Republike*. Godine 1981. prelazi u Zavod za povijesne znanosti HAZU, gdje je odmah započeo raditi u zvanju višega znanstvenog suradnika, a 1984. bio je izabran u zvanje znanstvenog savjetnika. Od 1985. do 1990. bio je upravitelj toga zavoda.

Radeći u Povijesnom arhivu koristi se tom okolnosti pa se  bavi znanstvenim radom istražujući izvore vezane uz kulturnu, političku, a napose gospodarsku prošlost Zadra i čitave Dalmacije od XVII. do XX. stoljeća. Rezultat toga rada ogleda se u oko 150 stručnih i znanstvenih naslova. Osim toga napisao je tekst za četvrtu knjigu *Prošlosti Zadra* -  o njegovoj povijesti u razdoblju od 1797. do 1918., o tamnoj strani prošlosti Dalmacije XIX. stoljeća te razvoju gospodarstva Zadra i okolice u prošlosti; taj rad čeka objelodanjivanje. Godine 1964. postao je članom Društva arhivskih radnika Hrvatske i Povijesnog društva Hrvatske, a 1964. izabran je za člana suradnika Društva za proučavanje i unapređenje pomorstva (druge) Jugoslavije. Nakon osnutka Instituta za hrvatsku povijest (1971.) u Zagrebu njegov je stalni vanjski suradnik. Bio je u redakcijskom odboru *[[Pomorski zbornik|Pomorskog zbornika]]* u Rijeci, urednik *[[Radovi Zavoda HAZU|Radova Zavoda HAZU]]* u Zadru, a još je uvijek član uredničkog odbora *Prošlosti Zadra*.

Za osobit doprinos na području povijesnih znanosti  dobio je godine 2003. nagradu Grada Zadra za životno djelo.

## Značajnija djela
* *Dalmacija uoči pada Mletačke Republike*, (Sommario: La Dalmazia alla vigilia della Republica Veneta, p. 245-246), "Monografije", knj. 10, Sveučilište u Zagrebu - Centar za povijesne znanosti, Odjel za hrvatsku povijest, Sveučilišna naklada Liber,  Zagreb, 1980., 267 str.; 
 
* *Zadar pod mletačkom upravom *, (Suautori: Tomislav Raukar, Ivo Petricioli i Franjo Švelec; Š. Peričić - autor cjelina: * U vrtlogu ratova XVII. stoljeća /1. Nemirna granica; 2. Uprava i sudstvo; 3. Gospodarske prilike; 4. Društvene prilike/; Upravno-političko i sudsko središte u XVIII. st.; Gospodarske prilike u  u XVIII. stoljeću; Društvene prilike u XVIII. stoljeću*),   u: *Prošlost Zadra*, knj. III, Narodni list i Filozofski fakultet u Zadru, Zadar, 1987., str. 353-410, 455-532; 

* *Gospodarske prilike Dalmacije od 1797. do 1848. godine*, (Summary: Economic Circumstances in Dalmatia from 1797 to 1848, p. 163-164), 'Biblioteka znanstvenih djela', knj. 65, Književni krug Split, Split, 1991., 165 str. + 5 priloga; 

* *Pregled gospodarstva Arbanasa u prošlosti*, 'Izdanja MZ Arbanasi', knj. 5, Mjesna zajednica Arbanasi, Zadar, 1993., 50 str.+ 4 priloga; 

* *Pomorska trgovina Dalmacije u XIX. stoljeću*, (Summary: The Maritime Trade of Dalmatia in the 19th Century, p. 137-138), Ogranak Matice hrvatske u Zadru, Zadar, 1995., 144 str.;

**Gospodarska povijest Dalmacije od 18. do 20. stoljeća*, (Summary: Economic History of Dalmatia from 18th to 20th Century, p. 265-266), Matica hrvatska - Zadar,  Zadar, 1998.,  288 str. (ilustracije na str. 233-261); 

* *90 godina 'Zoranića*', (Suautori: Stjepan Kaurloto i Davorka Mezić; Š. Peričić - autor poglavlja: * Povijest 'Zoranića' do 1965. g.*), (Summary: Ninety Years of 'Zoranić', p. 124, etc.), Hrvatsko pjevačko glazbeno društvo 'Zoranić', Zadar, 1998., str. 7-27; 

* * Razvitak gospodarstva Zadra i okolice u prošlosti*, (Riassunto: Sviluppo economico di Zara e dei dintorni nel passato, p. 301-303; Summary: The Development of the Economy of Zadar and its Surroundings in the Past, p. 304-307), 'Djela', knj. 13, Zavod za povijesne znanosti HAZU u Zadru, Zagreb-Zadar, 1999., 313 str.;

* *Povijest Dalmacije od 1797. do 1860.*, (Zusammenfassung: Die Geschichte Dalmatiens von 1797 bis 1860, 533-539; Riassunto: La storia della Dalmazia 1797-1860, 541-546), Matica Hrvatska Zadar, Zadar, 2006., 579 str. + 33 ilustracije)